《寿邵阳唐倅二首》
宋代·廖行之

君不见大士化身兜率天，地涌两足双金莲。
光明照耀十方界，至今犹记周昭年。
当年刹利西王国，才见薰风入炎日。
菩提广转大法轮，普现宝身千百亿。
即今应感湘江涯，一念甫为群生迷。
诞弥犹是旧来日，尘世已觉心南移。
宰官未向朝端去，暂作资阳大慈父。
惟将四谛妙真来，一洗含灵愁叹苦。
海近岂久淹王祥，沙堤指日催鸣璫。
心华定力莫思议，福利四海为津梁。
斯民正赖觉空觉，应世因缘讵能度。
椿龄永劫未渠央，会看优昙几开落。

作者简介：廖行之（1137～1189） ，字天民，号省斋，南宋衡州（今湖南省衡阳市）人。孝宗淳熙十一年（1184）进士，调岳州巴陵尉。未数月，以母老归养。告满，改授潭州宁乡主簿，未赴而卒，时淳熙十六年。品行端正，留心经济之学。遗著由其子谦编为《省斋文集》十卷，已佚。